འདས་པའི་ལོ་སྟོང་ཕྲག་བརྒལ་བའི་རིང་བོད་མི་རིགས་འདི་ཉིད་འཚོ་གནས་ཀྱིས་བོད་པ་ཁེ་གཙང་དུ་གནས་ཏེ་བསྡད་པ་དང༌།ད་ཆ་རང་ཅག་བཙན་བྱོལ་བ་ཆགས་ཏེ་འཛམ་གླིང་ཕྱི་ཕྱོགས་སུ་འབྲེལ་བ་བྱེད་བའི་གོ་སྐབས་ཡོང་སྐབས་བོད་ཀྱི་སངས་རྒྱས་ཆོས་ཀྱི་ལྟ་གྲུབ་དང༌།དེ་དང་འབྲེལ་བའི་བསམ་པ་བཟང་པོ་དང༌།གོམས་སྲོལ་བཟང་པོ་ཡོད་པ་རྣམས་ལ་འཛམ་གླིང་གི་ཕྱོགས་གང་ས་ནས་དོ་སྣང་གིས་དེས་ཁོང་ཚོར་ཡང་ཁེ་ཕན་ཡོང་རྒྱུ་ཡིན་པ་ངོས་འཛིན་གྱི་རྣམ་འགྱུར་སྟོན་མཁན་ཧ་ཅང་མང་པོ་ཡོད་པ་གསལ་པོ་ཡིན།དེ་འདྲའི་མི་རིགས་ཤིག་ད་ཆ་ཆགས་འཇིག་གི་མཚམས་སུ་སླེབས་པ་ལྟར་འཛམ་གླིང་འདིའི་སྟེང་རྩ་བརླག་ཏུ་སོང་ན་འདི་ནི་འཛམ་གླིང་སྤྱིའི་གྱོང་གུན་ཡིན་ཞེས་ཕལ་ཆེར་བརྗོད་ཆོག་པ་ཡིན།དེར་བརྟེན་ང་ཚོས་མི་རིགས་ཤིག་གི་རང་དབང་གི་དོན་དུ་འཐབ་རྩོད་བྱེད་པ་འདི་ཐད་ཀར་བོད་མི་ས་ཡ་དྲུག་གི་ཁེ་ཕན་དང༌།བརྒྱུད་ནས་བོད་ཀྱི་ཆོས་དང་རིག་གཞུང་གཅིག་གྱུར་ཉམས་ལེན་བྱེད་མཁན་མི་རིགས་མི་འདྲ་བའི་དད་ལྡན་མི་མང་ས་ཡ་བཅུ་གསུམ་ནས་བཅུ་བཞི་བར་ཞིག་ཡོད་པ་དེ་དག་གི་ཁེ་ཕན་དང་འབྲེལ་བ་ཡང་ཡོད་པ་ཡིན།